Minimum loon: ‘Regering moet besin oor benadering tot arbeid’(Argieffoto: Kwanalu/Facebook) Die landbouorganisasie TLU SA sê die regering moet van ŉ minimum loon afsien tot die ekonomie begin groei en werkloosheid afneem en het reeds sy inset daaroor by die Nasionale Minimum Loon-kommissie ingedien. Die kommissie moet die minimum loon ingevolge wetgewing jaarliks hersien en een van die voorstelle is om die minimum loon van plaaswerkers te verhoog na die nasionale minimum loon van R21,69 per uur. “Die inperkingsregulasies het die Suid-Afrikaanse ekonomie uitermate geknou en daarom is die standaard benadering om die minimum loon aan te pas nie haalbaar nie,” het Henry Geldenhuys, president van TLU SA, gesê. “Die vermoë van werkgewers om die vlakke van vergoeding van voor die inperking vol te hou, is uitermate deur die inperking gereguleer. Dit het gelei tot die hoogste vlakke van werkloosheid in die onlangse geskiedenis. Werkloosheid is die grootste bedreiging tot stabiliteit in die land en die toekoms van Suid-Afrikaners. “ŉ Toename in werkloosheid as gevolg van ŉ verhoogde minimum loon sal negatiewe gevolge hê.” TLU SA sê die minimum loon druis boonop in teen die keuse van ŉ werksoeker wat self kan besluit of hy teen R100 per dag wil werk, ervaring opdoen en ŉ inkomste verdien en of hy eerder op ŉ toelaag van R40 per dag wil staatmaak. Geldenhuys sê die land benodig werksgeleenthede wat die vlak van armoede kan help verlig, meer as ooit tevore. “Die regering moet ernstig besin oor sy aanslag tot arbeid. Elke besluit moet teen die uitwerking daarvan op ekonomiese groei getoets word. Die regering moet eerder inisiatiewe vir ondernemings skep om meer werkers in diens te neem as om werkloosheid te skep. Suid-Afrika se beleidsomgewing is ongunstig vir handel en belegging. “Die beste uitkoms vir die land, sakelui en arbeid is wanneer die markkragte die arbeid reguleer,” het Geldenhuys gesê.